**NÁRODNÁ RADA SLOVENSKEJ REPUBLIKY**

 **IX. volebné obdobie**

**281**

**N Á V R H VLÁDY**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov**

Podľa § 89 ods. 1 zákona Národnej rady Slovenskej republiky č. 350/1996 Z. z.
o rokovacom poriadku Národnej rady Slovenskej republiky v znení neskorších predpisov
za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti alebo ak hrozia štátu značné hospodárske škody, Národná rada Slovenskej republiky sa môže na návrh vlády uzniesť na skrátenom legislatívnom konaní o návrhu zákona.

Vláda Slovenskej republiky predkladá materiál „Vládny návrh zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov“ (ďalej len „návrh zákona).

V dôsledku nárastu populácie medveďa hnedého a neriadeného zarastania krajiny náletovými drevinami sa niekdajší výskyt tejto šelmy z horských oblastí, ktoré
sa vyznačujú vysokou lesnatosťou, zmenil aj na oblasť poľnohospodárskej krajiny v bezprostrednej blízkosti zastavaných území miest a obcí, kde táto šelma práve častokrát nachádza útočisko v krovitých porastoch. V dôsledku výskytu medveďa hnedého v tomto prostredí môže dochádzať k výraznej modifikácii jeho prirodzeného správania, čo v dôsledku spôsobuje zvyšujúci sa počet nebezpečných stretov s človekom, ktoré môžu mať za následok ujmy na zdraví a majetku osôb. Návrh zákona reaguje na potrebu sprehľadnenia krajiny,
čo možno považovať za významné preventívne opatrenie na zníženie nebezpečných stretov človeka s medveďom.

Ďalej návrh zákona reflektuje na potrebu zníženia značných hospodárskych škôd spôsobovaných raticovou zverou na poľnohospodárskych plodinách a ovocných sadoch, ako aj potrebu udržiavania pasienkov a charakteristického vzhľadu krajiny. Raticová zver, obdobne ako medveď hnedý, využíva krovité porasty, ktoré sú spravidla tvorené náletovými drevinami a krami, ako útočisko, v ktorom ju nie je možné regulovať a odkiaľ následne preniká
do poľnohospodárskej krajiny. Návrhom zákona sa zjednodušujú postupy pri výrube drevín, odstraňuje sa zbytočné byrokratické zaťaženie obyvateľov, v čoho dôsledku sa umožní realizácia efektívnych postupov poľnohospodárskym subjektom pri užívaní pozemkov a predchádzaní vzniku značných škôd spôsobovaných zverou na poľnohospodárskych plodinách a ovocných sadoch.

Na základe uvedených skutočností, z dôvodu možného ohrozenia bezpečnosti obyvateľstva a vzniku značných hospodárskych škôd, je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona.

V Dolnej Krupej 24. apríla 2024

Robert Fico v. r.

predseda vlády

Slovenskej republiky

Tomáš Taraba v. r.

podpredseda vlády a minister životného prostredia

Slovenskej republiky